Stadstaat rondom Pretoria? - Stormfront
Stadstaat rondom Pretoria?
02-09-2005, 06:21 AM #1
Onlangs skryf ene Koivis-X op LitNet oor die gedagte dat Pretoria in 'n Afrikaanse stadstaat omskep behoort te word, kompleet met 'n beskermende muur daaromheen. Dié stadstaat-idee stem ooreen met dit wat al lankal in my agterkop broei. Lande soos België (10m mense) en Nederland (16m) beskik slegs oor iets soos 33 000 vk km grondgebied, so groot soos die Krugerwildtuin. In oppervlak verteenwoordig dit slegs 2,5% van Suid- Afrika wat meer as 1,2 miljoen vk km beslaan. Vir ons sal dit meer as genoeg wees: Pretoria en dele van die Rand, plus ’n stuk na die Oos-Transvaal toe waar daar eintlik geen mense woon nie. Die oorspronklike Volkstaatraad het so ’n gebied geïdentifiseer wat ’n meerderheid Afrikaners bevat. Ons moet ’n professionele studie laat doen om presies te bepaal waar die grense van so ’n Afrikanermeerderheidsgebied sal lê.
Indien nodig, kan ons anderstaliges vergoed om die gebied te verlaat. Ek sien die proses om so ’n gebied te verkry as veel makliker en haalbaarder as ’n dekadelange taal- en kultuurstryd wat nou reeds blyk verlore te wees, want Engels het eenvoudig oorgeneem in Suid-Afrika en die grondwet word glad nie toegepas nie. Eerder as wat ons aanmekaar hofsake voer, betoog en stry om onsself te handhaaf binne hierdie vyandige omgewing, sal ’n oplossing waar ons 30 000 vk km bekom, vir ons en vir die res van Suid-Afrika die sogenaamde wen-wen-situasie verteenwoordig.
Suid-Afrika sal ontslae wees van ’n klomp moeilike Afrikaners wat aandring op veeltaligheid, Afrikaanse skole en universiteite, beter polisiëring, ens, wat die land tans net geld kos en niks bydra om ’n nuwe nasie tot stand te bring nie. Bevry van ons, sal die res van die land met rasse skrede vooruitgaan, en Engels- eentaligheid kan ingestel word soos die ANC — en die Demokratiese Party, let wel — in 1994 wou gehad het. Sonder Afrikaners sal regstellende aksie en swart bemagtiging ook baie vinniger toegepas kan word sonder dat ons nog poste beset. Grondhervorming kan deel wees van die onderhandelingspakket, en in ruil daarvoor om afstand te doen van hul plase, kan ons boere hul vryheid bekom. Agterna sal die Afrikanerstaat hulle weer help om op hul voete te kom, en oor te skakel na hidroponiese boerdery soos die Hollanders reeds op ’n groot skaal beoefen met behulp van robotte en ander vorme van tegnologie.
Hoewel ons aanvanklik slegs ’n 70% meerderheid sal uitmaak in ons gebied, sal die toestroming van Afrikaners vanuit die res van die land, asook vanuit Australië, Nieu-Seeland, Kanada, Engeland en oral waar ons mense tans in ballingskap verkeer, na die Afrikaanse Republiek aanstons ’n 85 tot 90% Afrikanermeerderheid verseker, soortgelyk aan die meeste Wes-Europese lande wat as etnies homogeen beskou word.
Jy het heeltemal gelyk om Switserland te betrek. Grenswerkers maak 25% van die arbeidsmag van Switserland uit, en terwyl daar grensposte op die Ben Schoeman tussen Midrand en Johannesburg sal wees, sal mense vrylik heen en weer kan pendel tussen Azanië en die AR. Ek dink ons moet die 1910-staat en sy kleurlose geografiese benaming maar finaal die doodskoot gee; dis ’n oorblyfsel uit die koloniale tydperk waarvan ons en die ANC maar te bly sal wees om van ontslae te raak. Azanië is ’n baie mooi naam, en toe ek destyds vir Beyers Naudé hoor praat het toe hy nog ingeperk was deur die apartheidsregering het hy ook gesê dat die nuwe land Azanië sal heet. Hier is ’n naamsverandering wat reeds lankal moes plaasgevind het. Dis net konserwatiewes en mense wat nie verandering kan hanteer nie wat vasklou aan “Suid- Afrika”.
As jy al ooit per motor verby die Switsere grensposte beweeg het, sal jy weet dat ’n mens 40 Switserse frank moet betaal vir ’n “vignette” om die snelweë te mag gebruik. Buitelandse grenswerkers sal almal toegerus word met ’n plakker op die ruit van hul motor om aan te dui dat hulle ’n jaarlikse belasting betaal het om ons paaie te gebruik.
In ander opsigte, soos in Switserland, sal daar streng toegangsbeheer wees. Enige buitelander wat hom aan ’n misdryf skuldig maak, sal permanent as ongewenste immigrant verklaar word en net soos in Europa sal ons goed opgeleide en besoldigde polisie konstant identiteitskontroles uitvoer om seker te maak dat elkeen op ons grondgebied die reg het om daar te verkeer. Alle nie-burgers sal insgelyks jaarliks, driejaarliks of vyfjaarliks moet aansoek doen om hernieuwing van die nodige werk- en verblyfpermitte. Te alle tye sal almal in die land, sowel burgers as nie- burgers, ons onvervalsbare identiteitskaarte moet dra, soos die geval is in die meeste Europese lande.
Burgerskap van die Afrikaanse Republiek, wat in wese die enigste OECD-land in Afrika sal wees, sal uiteraard geweldig gesog wees, soortgelyk aan dié van Switserland waar mens tien jaar moet woon voordat jy hoegenaamd vir burgerskap in aanmerking kom. Weens die hoë pryse van eiendom en grond in ons klein landjie, sal dié voorreg ongelukkig slegs vir ’n uitgesoekte élite beskore wees, behalwe nou natuurlik mede-Afrikaners wat soos jy sê uitgesoek sal word op grond van hul Afrikaanse taalvaardigheid, opleidingsvlak en potensiële bydrae tot ons ekonomie. Om ons bevolkingsgroei te stimuleer sal daar belastingtoegewings aan jong gesinne en mense met kinders wees. Ons behoort ook aktief immigrante in Nederland, Vlaandere en Duitsland te werf, want tradisioneel het sulke mense binne een geslag by ons geïntegreer en geassimileer, en hul verwante tale maak dit ook soveel makliker om Afrikaans aan te leer. Ons demografiese doelwit behoort te wees om ons bevolking binne een geslag te verdubbel tot vyf miljoen, soveel soos die Dene.
Ons grondwet sal alle internasionale menseregte- beginsels eerbiedig, en ons sal die VN se konvensie teen rassisme, xenofobie, ens onderteken. Dit sal Azanië of enige ander land vry staan om ons voor die Internasionale Hof in Den Haag te daag indien ons versuim om daardie of enige ander verdrag of menseregtebeginsel na te kom. Op ons beurt sal ons streng optree teen lande in Afrika wat menseregteskendings pleeg, deur ekonomiese sanksies en ander maatreëls, in oorleg met die internasionale gemeenskap.
Ons buitelandse beleid sal, afgesien van ’n goeie verhouding met Azanië, gerig wees op die VSA en die Europese Unie, met die klem op die Benelux, Frankryk en Duitsland, ons stamlande waarmee ons ook tradisioneel handel dryf. Waarskynlik sal sowel BMW as Daimler-Chrysler se huidige Suid-Afrikaanse hoofkantore binne ons gebied val.
In ons klein landjie sal Afrikaans bloei soos nog nooit tevore nie, as gevolg van ’n geïntegreerde beleid sover dit taal, kuns en kultuur betref. Waar nodig sal klassieke musiek, vertalings in en vanuit Afrikaans, film, radio, TV en internet, gesubsidieer word ten einde Afrikaans op gelyke voet met ander tale te stel. Die Universiteit van Pretoria sal weer eens ’n Afrikaanstalige instelling word en enige buitelandse student wat daar wil studeer sal eers ’n intensiewe taalkursus moet volg, met ’n taaltoets voordat hy of sy toegelaat word. Ons skole sal ’n klassieke kurrikulum aanbied met die klem op Afrikaans en wiskunde, maar ook vreemde tale waar Engels geen “tweede taal” sal wees nie, maar net een tussen ander, soos Duits, Frans of Italiaans.
Azanië sal steeds die minerale rykdom van die huidige Suid-Afrika beheer, maar tydens die onderhandelinge behoort ons aanspraak te maak op die Krugerwildtuin wat ná alles deur Paul Kruger aangelê is en ons behoort toe te kom. Afgesien van toerisme, veral kulturele toerisme wat aan die 120 miljoen baie ryk Germaanse taalsprekers in Europa bemark sal word, sal ons ekonomie gebaseer wees op vervaardiging, hoë tegnologie, finansiële en mediese dienste, asook die militêre nywerheid wat tradisioneel rondom Pretoria voorkom. Ek voorsien egter dat ons die groot aantal Afrikaanse dokters in Kanada sal kan teruglok hierheen en dat ons operasies en ander behandeling aan mediese toeriste vanuit Brittanje gaan aanbied want daardie land se nasionale gesondheidstelsel is besig om in duie te stort weens swak bestuur en ’n ouerwordende bevolking. Ons tariewe sal uiters mededingend wees, vergeleke met dié op die Europese Vasteland of Switserland, en ’n groot aantal Britte sal hierheen stroom vir behandeling in ons privaatklinieke en -hospitale. Uiteraard sal die mediese skool by Tukkies weer verAfrikaans word en ’n groot aantal van ons jongmense sal hulle in die mediese beroep bekwaam sonder dat die woord “kwota” ooit weer gehoor sal word.
Pretoria sal sy eie aandelebeurs hê en meeding met dié in Johannesburg. Die groot aantal Afrikaanse aandelemakelaars in Johannesburg sal oortrek Pretoria toe en in samewerking met een of ander Europese beurs sal ons vryhandel in aandele aanbied sonder enige vorm van belasting op finansiële transaksies, soortgelyk aan Hong Kong of Singapoer.
Staatsamptenare in die Afrikaanse Republiek sal soos in Frankryk mededingende eksamens moet aflê om poste te bekom. Toelatingsvereistes tot die hoër poste sal geweldig straf wees en elkeen sal soortgelyk aan die Franse model ’n intensiewe tweejaar-kursus moet loop aan ’n hoër instelling. Ook ons politici sal hierdie vorm van opleiding moet ondergaan omdat ons nooit weer wil toesien hoe ons deur onbekwame en oningeligte mense regeer word wat heeltemal uit voeling is met die internasionale politiek nie.
Die regeringsvorm sal ’n liberale demokrasie wees en ek vermoed dat daar twee politieke faksies sal bestaan: ’n regse Christen-Demokratiese party wat godsdiens op skool en ’n morele ordening van die samelewing voorstaan, asook ’n Liberale Party wat meer ingestel sal wees op sekulêre opvoeding en individuele vryheid. My vermoede is dat die Liberale Party die verkiesings sal wen, hoewel die Christen-Demokrate ook ’n groot invloed op beleid sal uitoefen weens die groot aantal konserwatiewe en godsdienstige Afrikaners. Aan die heel linkerkant sal daar ’n onbeduidende aantal klein partytjies wees wat heraansluiting by Azanië bepleit, ’n Kommunistiese Party met minder as vyftig lede en moontlik ’n kleinerige Groen Party.
Radiolisensies sal vrylik toegestaan word vir alle beskikbare frekwensies, en ’n groot aantal Afrikaanse stasies sal op die lug wees, anders as in Azanië in 2004 waar daar Stalinistiese beheer toegepas word en geen nuwe Afrikaanse lisensies toegelaat word nie.
Daar sal ’n openbare TV-kanaal wees met hoë- gehalteprogramme, veral aktualiteits- en kinderprogramme. Die Afrikaanse republiek sal egter ook groot klem plaas op geletterdheid en die bevordering van geskrewe Afrikaans in al sy vorme. Alle openbare kennisgewings, reklame, restaurantspyskaarte en dergelike meer sal volgens wet slegs in Afrikaans wees. Waar prakties nodig, sal vreemde tale naas Afrikaans toegelaat word, maar soos in Québec moet dit streng in ’n ondergeskikte posisie wees, en slegs 30% van die grootte van enige Afrikaanse kennisgewing.
Die Afrikaanse Republiek sal verreweg die veiligste land in Afrika wees, veiliger as die meeste groot lande in Wes-Europa en beslis baie veiliger as die VSA of selfs Kanada. Ons polisie en ander veiligheidsdienste sal die modernste toerusting ter wêreld hê, asook konstante opleiding ondergaan in misdaadbestryding. Alle vorme van georganiseerde misdaad, dwelmhandel, handel in gesteelde goedere, motordiefstal en -kapings sal genadeloos beveg word en die publiek sal met die polisie saamwerk om die hele samelewing op ’n ordelike grondslag te plaas waar die eiendom, lewe en vryheid van elke burger deur die staat gewaarborg word. Azanië sal heel waarskynlik sy posisie behou as die grootste uitvoerder van dagga ter wêreld, maar die Afrikaanse Republiek sal nie meer deel van daardie land se mark wees nie. Hier en daar mag dwelmtoerisme na Azanië onder ons jeug voorkom, iets wat deur die owerhede ontmoedig sal word.
Terwyl mure en ander strategiese versperrings, waar nodig, aan die buitegrense aangebring sal word ten einde onwettige immigrante, misdadigers en ander ongewenste elemente uit te hou, sal die regering sy burgers aanmoedig om alle binnelandse mure af te breek sodat mense vrylik kan sirkuleer en hul openbare ruimtes, veral stedelike ruimtes, kan benut. Pretoria sal, benewens die sentrum van regering en finansies, ook die wêreldwye Afrikaanse kultuursentrum verteenwoordig, ’n kunstefees sonder ophou, met teaters, bioskope vol Afrikaanse en oorgeklankte films, straatkafees, boekwinkels vol Afrikaanse boeke, museums, kunsuitstallings, boetieks, ens. ’n Eg- Afrikaanse modebedryf sal in dele van die stad gedy, en besoekende toeriste sal die jongste modes in die stad kom bewonder en hul dollars en euro’s uitgee op stylvol ontwerpte items, soortgelyk aan dit wat te vinde is in soortgelyke buurte in Milaan, Parys of Antwerpen. Die sypaadjies sal naweke krioel van die mense wat kom om die stadslewe te geniet, en te deel in die voorreg om ’n burger van die republiek te wees: veilig, Afrikaans en welvarend.
Binne die eerste paar jaar sal die Afrikaanse Republiek reeds die tweede grootste ekonomie in Afrika suid van die Sahara hê, ná Azanië en voor Nigerië. Binne tien tot vyftien jaar behoort ons Azanië vir goed agter te laat en die vlak van Denemarke, Noorweë of Finland te bereik. As die sterkste moondheid op die Afrikavasteland sal ons die aandag en respek van die hele wêreld geniet. Oral ter wêreld by ons ambassades sal daar Afrikaanse Institute gevestig wees waar ons taal en kultuur uitgedra sal word, en duisende buitelanders sal dit aanleer, ook in Azanië, in die hoop dat hulle eendag tot ons utopie-in-die-kleine toegelaat mag word.
Maar in die raadsale van die republiek sal die aanvraag om in ons voorspoed te kom deel, met groot omsigtigheid gehanteer word. Elke aspek van staatsbeleid sal lank bestudeer en gedebatteer word, elke internasionale uitspraak of verwikkeling sal met ’n arendsoog dopgehou word, want voortdurend sal ’n nuwe geslag staatsmanne na die donker jare aan die einde van die twintigste eeu verwys toe Afrikaners hul vryheid verloor het en gebuk gegaan het onder die absurdste diskriminasie, toe hul taal onderdruk is, hul identiteit aangeval is, toe hulle selfs nie eens hul eie mense vrylik in hul eie ondernemings kon aanstel nie. En in tye van nood of verdeeldheid in die land, sal almal terug verwys na die “Donker Tyd” toe ons onvry was, en mekaar wedersyds aanspoor om eerder kleinlike rusies by te lê as om ooit weer die gevaar te loop om ons vryheid en soewereiniteit prys te gee.
Dan Roodt, het jare terug begin om tot beter insigte te kom.
Ophef rondom spionagethriller Dubai Brown Nieuwsberichten 0 02-18-2010 11:42 AM
Volledige mediastilte rondom 7/7 aanslagen Londen Afstraffer Nieuwsberichten 3 07-08-2009 09:27 AM
Rel rondom racistische Duitse legervideo Epiktetos Nieuwsberichten 11 04-30-2007 08:01 AM
Leden rondom Mohammed Bouyeri (Hofstadgroep) Arthur Seyss-Inquart Algemene discussie 2 02-07-2005 04:24 PM
Het vervolgverhaal, de rondom discussie. nixtheman De Zandbak 18 05-05-2003 03:40 PM
Page generated in 2.91941 seconds with 11 queries